**Neiluziile întoarcerii**

*Lidia Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mai aștept apa care să spele păcatele

Nici fluviul ce își bolborosește caznele

Printre crăpăturile sângerii ale zidului plângerii

Zidul e doar stavilă timpului răstignit

Știi că de cealaltă parte începutul e un punct

Acel punct diferență lângă virgula răsăritului

Nu te-am crezut când mi-ai spus să aștept

Înflorirea versului în sonetele deșertăciunilor

Pipăindu-mi gândul ca pe o oază de albastru

Nu eram cretina ce-și făcea rondul de infern

Doar o petală ce ți-ai fi dorit s-o strivești

Sub pilastrul de Manole. Doar că am zburat

Unde gândul nemărginirii nu ar fi ajuns

Dacă nu aș fi fost ceea ce sunt astăzi

O Ană zidită pentru izbăvirea lupului

În altarul credinței. Limba-i o comoară

Ce-mi va îndestula noaptea neființei.

©️Lidia Popa